钦定古今图书集成/明伦汇编/家范典/第094卷 > 春秋四传 > 《叔姬归纪》
## 钦定古今图书集成/明伦汇编/家范典/第094卷 > 春秋四传 > 《叔姬归纪》

《春秋》隐公七年“春王三月，叔姬归于纪。”

《穀梁传》。其不言逆，何也？逆之道微，无足道焉尔。
胡传：叔姬，伯姬之娣，非夫人也，则何以书？古者诸侯
一娶九女，必格之同时者，所以正名分、窒乱源也。今
叔姬待年于宗国，不与嫡俱行，则非礼之常，所以书
也。眉山苏辙以谓“书叔姬”，贤之也。若贤不得书，必贵
而后书，则是以位而蔑德也。小国无大夫，至于接我
则书，是位不可以废事也。位不可以废事，而独可以
废贤乎？如叔姬不归宗国，而归于酅，以全妇道，贤可
知矣。贤而得书，亦《春秋》之法也。

〈大全〉汪氏曰：同时而行，则妃妾之名不紊。其生子也，嫡妾之分已定，乱何由作？何氏曰：“妇人八岁备数，十五从嫡，二十承事君子。媵贱书者，终有贤行，能处隐约，合竟妇道，故重录之。”高氏曰：“娣亦书归，犹尧之二女降于妫，汭皆曰嫔。”张氏曰：“媵不书，此特书者，以其终不忘，纪之五庙。虽纪侯卒而归于酅以奉宗祀，殁其身”而后已。圣人以其贤，可以励妇行，将有其末，必录其本，是以变例而特书之。汪氏曰：“贾逵谓隐公厚于先君之女，故盛礼而归之，如归嫡之礼。又云‘纪贵叔姬，故书以刺之’。”圣人岂逆计其他日之贤而书之哉？今考《春秋》，诸侯宠嬖妾媵盖多，不足烦圣笔之录，苟隐公厚先君之女，必不以为媵矣。夫子作《经》以垂劝戒，则以为嘉其贤者，义或近之。安可以史官一时之例，而议《春秋》万世之法乎？子朱子作《通鉴纲目》，书唐太宗以武氏为才人，所以起伪周之乱。书元宗册寿王妃杨氏，所以起马嵬之奔。纳才人册诸王妃，法不当书，而朱子书之，亦《春秋》之意也。